Den omstridte ideologien dropper hakekorset til fordel for en grønn stjerne. (Foto: Lene Riffensdal)

Farvel til hakekorset

– Det er klart det er med en viss ydmykhet at vi nå endrer et visuelt uttrykk som har vært med oss helt siden Adolf Hitler, sier nazist Erik Blücher (102). – Men samtidig har vi stor tro på at den grønne stjernen vil skape entusiasme blant gamle og nye nazister verden over.

For første gang på over 80 år forlater den høyreekstreme politiske filosofien det velkjente svarte hakekorset på hvit og rød bakgrunn til fordel for en tidsriktig grønn stjerne.

Støtte fra eksperter

Flere i brandingmiljøet roser beslutningen.

– Det var bra nazismen tok tak i dette, hevder merkevareekspert Sigmund Årst i Piratene BAZOOKA! Consult.

– Den forrige logoen virket veldig 1940-talls. Denne grønne stjernen, derimot, er vesentlig klarere og mer moderne i utformingen og signaliserer bærekraft, men også vilje til makt. Jeg tror den vil fungere som en ledestjerne for det ariske herrefolk.

Navneskifte med på kjøpet

Det er konsulentselskapet Nürem Berg og Dalbane som har utviklet logoen. Med på kjøpet fikk nazismen også et nytt navn.

– Det stemmer, sier Blücher. – Fra og med medio juni vil vi hete Ideologi Vest. På den måten får vi tydeligere fram at vi er en ideologi, og at vi har et klart ståsted i den vestlige kultursfære.

Logoendringene vil bli synlige for publikum på markeringer og tatoveringer i løpet av våren.